
Állatnévvizsgálatok Szabó Magda regényeiben

Állatnévvizsgálatok Szabó Magda regényeiben
Dolgozatom témája a Szabó Magda regényeiben megjelenő állatnevek többszempontú vizsgálata. A kutatásom legfőbb szempontja az adattárban szereplő nevek eredet szerinti, szerkezeti és motivációs elemzése. Összesen 20 művet vizsgáltam meg, amelyben 95 adatot találtam. A gyűjtött névanyag bemutatásakor BUKOVICS (1983) rendszerezését követtem. Szempontjaim a következők: 1. a név eredete, 2. a név szerkezete 3. névadás motivációja, 4. a nemtévesztés, névöröklés megjelenése a regényekben 5. a névtelenség megjelenése Szabó Magda műveiben.
Első hipotézisem, hogy a különböző korosztálynak szóló művek névadásának sajátosságai között különbséget lehet majd felfedezni, a különböző korosztályoknak szánt regények névadását ezért kontrasztív szempontból vizsgálom. Második hipotézisem, hogy a gyermek- és ifjúsági regényekben a transzonomizációs nevek lesznek többségben. Harmadik hipotézisem, hogy a névtelenség szimbolikus jelentéstartalmat hordoz a vizsgált művekben.
A hipotézisek a kutatásom során igazolást nyertek. A gyermek- és ifjúsági regények névadására leginkább a családnév + keresztnév típusú, transzonomizációval létrejövő, allite–ráló névalakok jellemzőek, pl. Gyík György, Bárány Bertalan, Sügér Sebestyén. A külső jegy által motivált névadás is elsősorban a gyermekregények állatnévadását jellemezte, pl. Félharisnyás, Rókica. A további regényeiben az egyelemű, transzonomizáción alapuló névadás is jellemző, pl. Viola, Henriett, de hangsúlyosabb a nemtévesztés, névöröklés és a szimbolikus névadás.
A gyermek- és ifjúsági regényekből 60 adat származik, amelyek közül 49-et tekinthetünk transzonomizációs, azaz más tulajdonnévi csoportból átvett állatnévnek.
A harmadik hipotézisemet, azaz hogy a névtelenség szimbolikus jelentést ad a műnek, számos elemzett regényből származó adat igazolja. Ez a jelenség elsősorban a felnőtteknek szánt regények esetében figyelhető meg, például Az ajtó, és Az őz című regényekben. Előbbiben Emerenc macskáinak, amikhez erősen kötődik, nem ismerjük meg a nevét, Az őz című regényben pedig a címszereplő, szimbolikus szerepű állat nevére sem derül fény.
 



